b'\n_START_ARTICLE_\nTerike Haapoja\n_START_PARAGRAPH_\nTerike Haapoja (s. 1974) on suomalainen kuvataiteilija ja teatterintekij\xc3\xa4. _NEWLINE_Haapoja on valmistunut Kuvataideakatemiasta 2006 kuvataiteen maisteriksi ja valmistelee tohtorintutkintoa. H\xc3\xa4n on valmistunut my\xc3\xb6s Teatterikorkeakoulun  esitystaiteen ja -teorian koulutusohjelmasta teatteritaiteen maisteriksi 2004 ja opiskellut Teatterikorkeakoulussa my\xc3\xb6s valosuunnittelua, josta h\xc3\xa4n on suorittanut alemman tutkinnon. Haapoja on opiskellut ulkomailla Krakovan taideakatemiassa 1998\xe2\x80\x931999 ja Berliiniss\xc3\xa4 Hochschule der K\xc3\xbcnstess\xc3\xa4 2000. Haapoja valittiin yhdess\xc3\xa4 Antti Laitisen kanssa edustamaan Suomea vuoden 2013 Venetsian biennaalissa. _NEWLINE_Haapojan teoksia on muun muassa Oulun taidemuseossa, Valtion taidekokoelmassa ja Helsingin kaupungin taidemuseossa.\n_START_SECTION_\nVideoteokset\n_START_PARAGRAPH_\nHaapoja k\xc3\xa4ytt\xc3\xa4\xc3\xa4 videotaiteessaan teknisi\xc3\xa4 kuvantamiskeinoja n\xc3\xa4ytt\xc3\xa4m\xc3\xa4\xc3\xa4n luonnollisen maailman ilmi\xc3\xb6it\xc3\xa4. Teoksessa Entropy (2004) on l\xc3\xa4mp\xc3\xb6kamerakuvaa kuolleen hevosen j\xc3\xa4\xc3\xa4htyv\xc3\xa4st\xc3\xa4 ruumiista, joka on editoitu 9 tunnista 25 minuuttiin _NEWLINE_Haapojan t\xc3\xb6iss\xc3\xa4 teknisen v\xc3\xa4lineen et\xc3\xa4\xc3\xa4nnytt\xc3\xa4v\xc3\xa4 vaikutus on suhteessa kohteiden fyysisyyteen ja aiheisiin liittyviin eettisiin kysymyksiin. Kuvaa tuottavat laitteet on pitk\xc3\xa4lti automatisoitu ja niiden tuottama j\xc3\xa4lki on suunniteltu muuhun kuin kuvataiteen k\xc3\xa4ytt\xc3\xb6\xc3\xb6n, kuten l\xc3\xa4\xc3\xa4ketieteelliseen kuvantamiseen tai viestint\xc3\xa4teknologiaan.\n_START_SECTION_\nToisten historia\n_START_PARAGRAPH_\nVuonna 2012 Haapoja aloitti kirjailija ja n\xc3\xa4ytelm\xc3\xa4kirjailija Laura Gustafssonin kanssa taiteellistieteellisen Toisten historia -hankkeen, jossa tutkitaan maailmanhistoriaa el\xc3\xa4inten n\xc3\xa4k\xc3\xb6kulmasta. Projekti sis\xc3\xa4lt\xc3\xa4\xc3\xa4 n\xc3\xa4yttelyit\xc3\xa4, seminaareja, tekstej\xc3\xa4 ja interventioita, joita tekij\xc3\xa4t esittelev\xc3\xa4t projektin blogissa. Vuoden 2013 lopulla hankkeeseen kuuluva Naudan Historian Museo -n\xc3\xa4yttely oli esill\xc3\xa4 Helsingin Kaapelitehtaalla. Sen tarkoitus on kertoa historiaa jonkun muun el\xc3\xa4imen kuin ihmisen n\xc3\xa4k\xc3\xb6kulmasta._NEWLINE_Haapoja ja Gustafsson saivat projektista mediataiteen valtionpalkinnon 2016.\n_START_SECTION_\nVenetsian biennaali 2013\n_START_PARAGRAPH_\nHaapoja oli Suomen taiteilija Venetsian taidebiennaalin Pohjoismaisessa paviljongissa 2013. Falling Trees -n\xc3\xa4yttelykokonaisuuden, joka muodostui Antti Laitisen n\xc3\xa4yttelyst\xc3\xa4 Suomen paviljongissa ja Haapojan n\xc3\xa4yttelyst\xc3\xa4 Pohjoismaisessa paviljongissa, kuratoi Marko Karon, Mika Elon ja Harri Laakson muodostama Gruppo 111._NEWLINE_Haapoja muunsi kokonaisvaltaisilla arkkitehtonisilla eleill\xc3\xa4\xc2\xa0Sverre Fehnin\xc2\xa0suunnitteleman Pohjoismaisen paviljongin tutkimuslaboratorioksi, jossa teknologia ja tiede asemoituvat el\xc3\xa4m\xc3\xa4n ja taiteen peruskysymysten kuten muistin, luontosuhteen ja kuolevaisuuden tutkimisen v\xc3\xa4lineiksi.'